AF (1) 1: Agenturet som facilitator for forbedring af samarbejdet

Det vigtigste mål for det første arbejdsfelt var at bistå Europa-Kommissionen og medlemsstaterne med at udbygge de nuværende samarbejdsordninger for at intensivere udvekslingen af oplysninger og samarbejdet mellem medlemsstaterne. Dette omfatter levering af data og udtalelser til Kommissionen for at bistå den med at lave udkast til nye bestemmelser og identifikation og fremme af god praksis til støtte af sådan lovgivning. Dette arbejde bidrager til og tager højde for drøftelserne i det fælleseuropæiske forum af medlemsstater (EFMS) og det europæiske offentlig-privatepartnerskab for en robust infrastruktur (EP3R). De problemer, der skal løses, er beskrevet i andre dokumenter, navnlig i Europa-Kommissionens meddelelser om sikkerhed (KOM 2006 251) og CIIP (KOM 2009 149), hvori det fremhæves, hvor vigtigt netværks- og informationssikkerhed og -robusthed er for oprettelsen af et europæisk samarbejdsområde for information, og i den digitale dagsorden. Da den indbyrdes afhængighed er kompleks, kan en forstyrrelse i én infrastruktur let sprede sig over grænser (geografiske og nationale jurisdiktioner) og ligeledes til andre infrastrukturer og blive af europæiske dimensioner. Af hensyn til telekommunikationssektorens globale natur er det nødvendigt at have en fælles tilgang for at løse problemer som f.eks. offentlige kommunikationsnetværks robusthed og sikkerhed.

Antal resultater: 13

AF2 – Forbedring af europadækkende CIIP (2) & robusthed

Formålet med arbejdsfelt 2 er at bistå medlemsstaterne med at implementere sikre og robuste ICT-systemer og at øge beskyttelsesniveauet for kritiske informationsinfrastrukturer og tjenester i Europa.

Dette arbejdsfelt er tæt forbundet med CIIP-handlingsplanen, der er beskrevet i Kommissionens meddelelser fra marts 2009 og fra marts 2011. Meget af dette arbejde støtter også direkte mål fastsat i dokumentet vedrørende strategien for den indre sikkerhed og i den digitale dagsorden. Arbejdspakker på CIIP-området er for det meste en del af en naturlig fortsættelse af det arbejde, der blev udført som led i arbejdsprogrammet for 2010.

Mere specifikt er målene for dette arbejdsfelt:

— At styrke medlemsstaternes operationelle kompetencer ved at hjælpe relevante interessenter til at øge deres effektivitets- og produktivitetsniveau

— At støtte og fremme aktioner i hele Europa

— At indkredse og behandle udfordringer vedrørende informationssikkerhed i CIIP

— At indkredse og behandle problemer med informationssikkerhed i ICT og sammenkoblede net

— At støtte EU-USA arbejdsgruppen om internetsikkerhed og internetkriminalitet, der blev oprettet i forbindelse med EU-USA topmødet den 20. november 2010.

Antal resultater: 16

AF3: ENISA som fremmer af privatlivets fred og tillid

AF3 omfattede fire arbejdspakker (AP):

— Forståelse og analyse af økonomiske incitamenter og barrierer for informationssikkerhed

— Sikring af, at privatlivets fred, identitet og tillid integreres korrekt i nye tjenester.

— Støtte af implementeringen af artikel 4 i e-databeskyttelsesdirektivet (2002/58/EF)

— Fremme af indførelsen af en europæisk internetsikkerhedsmåned

Den første AP analyserede de økonomiske barrierer og incitamenter for forbedring af informationssikkerhed i hele Europa. Agenturet analyserede økonomiske drivkræfter og barrierer inden for jura, politik, teknik og uddannelse og identificerede potentielle forbedringer.

Den anden AP undersøgte, hvordan privatlivets fred, identitet og tillid integreres i nye tjenester, og kom med anbefalinger til forbedringer. Formålet var at vurdere og evaluere udviklingen med hensyn til beskyttelse af enkeltpersoners privatliv og at styrke tilliden til netværkstjenester.

Den tredje AP dækkede den støtte, som agenturet ydede til implementering af artikel 4 i e-databeskyttelsesdirektivet. Dette var en fortsættelse af samarbejdet mht. artikel 29, EDPS så vel som Europa-Kommissionen (GD Retlige Anliggender og GD Informationssamfundet), og formålet var at undersøge, hvordan man i praksis kan implementere bestemmelserne i artikel 4 på EU-plan.

Endelig samarbejdede agenturet med medlemsstaterne om at organisere en europæisk internetsikkerhedsmåned.

Antal resultater: 5